አቶ ገዱ አንዳርጋቸው አዲስ አበባ ከሚገኙ የዲፕሎማቲክ ማህበረሰብ አባላት ጋር ትውውቅ አደረጉ
የኢፌዴሪ ውጭ ጉዳይ ሚኒስትር አቶ ገዱ አንዳርጋቸው መቀማጫቸውን አዲስ አበባ ካደረጉ የዲፕሎማቲክ ማህበረሰብ አባላትና የዓለም ዓቀፍ ድርጅቶች ተወካዮች ጋር በዛሬው ዕለት ትውውቅ አድርገዋል።ሚኒስትሩ ኢትዮጵያ በፈጣን የፖለቲካና የኢኮኖሚ ሽግግር ባለችበት በዚህ ወቅት የውጭ ጉዳይ ሚኒስትር ሆነው መመረጣቸው ታሪካዊ እድልና ታላቅ አገራዊ ሃላፊነት መሆኑን ገልጸዋል፡፡በዚህ የሽግግር ወቅት የዲፕሎማቲክ ማህበረሰቡ እያደረገ ላለው ድጋፍና አጋርነት አመስግነው ይህንም አጠናክሮ እንዲቀጥል ጠይቀዋል።ኢትዮጵያ እያካሄደች ያለው ለውጥ ከሯሷ አልፎ ቀጣናዊ ሰላምና መረጋጋትን ለማስፈንና የኢኮኖሚ ትስስር ለማምጣት ጉልህ ሚና ይኖረዋል ብለዋል።የውጭ ጉዳይ ሚኒስቴር ከዲፕሎማቲክ ማህበረሰቡ ጋር በሁለትዮሽ፣ በቀጣናዊና በዓለም ዓቀፋዊ ጉዳዮች ዙሪያ የሚያደርገው መስተጋብር በእራሳቸው ዘመንም የበለጠ ተጠናክሮ እንደሚቀጥል አስታውቀዋል።የኢፌዴሪ የህዝብ ተወካዮች ምክር ቤት ሚያዝያ 10 ቀን 2011 ዓ.ም ባካሄደው 34ኛ መደበኛ ስብሰባ አቶ ገዱ አንዳርጋቸውን የውጭ ጉዳይ ሚኒስቴር ሚኒስትር አድርጎ መሾሙ የሚታወስ ነው።